2. sub tabel se adaugă următorul titlu și următoarea coloană:

COMISIA EUROPEANĂ Bruxelles, 31.10.2019 COM(2019) 581 final 2019/0254(COD) Propunere de REGULAMENT AL PARLAMENTULUI EUROPEAN ŞI AL CONSILIULUI de stabilire a anumitor dispoziții tranzitorii privind sprijinul acordat din Fondul european agricol pentru dezvoltare rurală (FEADR) și din Fondul european de garantare agricolă (FEGA) în anul 2021, de modificare a Regulamentelor (UE) nr. 228/2013, (UE) nr. 229/2013 și (UE) nr. 1308/2013 în ceea ce privește resursele și repartizarea acestora pentru anul 2021 și de modificare a Regulamentelor (UE) nr. 1305/2013, (UE) nr. 1306/2013 și (UE) nr. 1307/2013 în ceea ce privește resursele aferente și aplicarea regulamentelor respective în anul 2021



EXPUNERE DE MOTIVE 1.CONTEXTUL PROPUNERII •Motivele și obiectivele propunerii (a)Prelungirea aplicabilității regulamentelor existente Propunerile de reformă ale Comisiei privind politica agricolă comună (PAC) după 2020 prevăd ca statele membre să înceapă să își implementeze planurile strategice de la 1 ianuarie 2021. Acest lucru ar implica faptul că statele membre își prezintă planurile strategice cel târziu până la 1 ianuarie 2020 și că planurile respective sunt aprobate de Comisie în cursul anului. Având în vedere situația actuală atât din Parlament, cât și din Consiliu, este clar că actele de bază și actele delegate și de punere în aplicare aferente acestora nu vor fi adoptate în mod oficial până în ianuarie 2020 și că, prin urmare, va fi necesar să se planifice o perioadă de tranziție. Această perioadă de tranziție va necesita prelungirea aplicabilității cadrului juridic existent și adaptarea anumitor norme pentru a se asigura continuitatea PAC până la instituirea noului sistem. Regulamentele (UE) nr. 1305/2013, 1306/2013, 1307/2013 și 1308/2013 nu sunt în mod oficial limitate în timp și, prin urmare, vor continua să se aplice până la abrogarea lor. Regulamentul (UE) nr. 1305/2013 se va aplica în continuare sprijinului aprobat de Comisie în temeiul Regulamentului nr. 1305/2013. Cu toate acestea, Regulamentul (UE) nr. 1307/2013 privind plățile directe și Regulamentul (UE) nr. 1305/2013 privind dezvoltarea rurală nu conțin cuantumul sprijinului Uniunii sau plafoanele naționale pentru anii de după 2020. Același lucru este valabil și pentru Regulamentul (UE) nr. 228/2013 privind măsurile specifice din domeniul agriculturii în favoarea regiunilor ultraperiferice ale Uniunii, precum și pentru Regulamentul (UE) nr. 229/2013 privind măsurile specifice din domeniul agriculturii în favoarea insulelor mici din Marea Egee. Prin urmare, aceste regulamente vor deveni inaplicabile în practică începând din 2021 și, în consecință, trebuie modificate pentru a include cuantumurile/plafoanele relevante, atunci când acestea sunt stabilite pentru noul CFM 2021-2027. Mai mult, anumite norme din Regulamentul (UE) nr. 1307/2013 privind plățile directe au fost limitate la perioada de până în 2019. Regulamentul (UE) 2019/288, care modifică regulamentul privind plățile directe prevede norme pentru anul calendaristic 2020. Aceste norme vor trebui prelungite încă o dată pentru perioada de tranziție. De asemenea, din motive de claritate și de securitate juridică, trebuie adăugate anumite norme sau trebuie modificate anumite norme existente, pentru a se asigura continuitatea. Regulamentul (UE) nr. 1303/2013 prevede norme în legătură cu programarea pentru perioada 2014-2020. Întrucât perioada de programare actuală din domeniul dezvoltării rurale va trebui să fie prelungită dincolo de această perioadă, anumite termene de reglementare definite în regulamentul respectiv vor trebui ajustate în consecință. Dispozițiile privind finanțarea, gestionarea și monitorizarea PAC prevăzute în Regulamentul (UE) nr. 1306/2013 continuă să se aplice, însă ar trebui operate anumite modificări pentru a se asigura continuitatea în perioada de tranziție. Prezenta propunere urmărește să ofere certitudine și continuitate în ceea ce privește acordarea de sprijin fermierilor europeni și să asigure continuitatea sprijinului pentru dezvoltare rurală în perioada de tranziție pentru acele state membre care și-au utilizat alocările din FEADR pentru perioada 2014-2010, prin prelungirea actualului cadru juridic până la intrarea în vigoare a noii PAC. Pentru a permite statelor membre să efectueze adaptările necesare la nivel național, aceste modificări ar trebui să fie adoptate de Consiliu și de Parlamentul European până la jumătatea anului 2020. (b)Tranziția către următoarea perioadă PAC Noua PAC aduce schimbări semnificative. Sunt necesare norme tranzitorii pentru a se asigura o tranziție fără probleme de la actuala perioadă PAC la următoarea perioadă PAC. În ceea ce privește al doilea pilon, definirea de norme tranzitorii între două perioade de programare reprezintă o practică standard. Pentru a face legătura între două perioade de programare consecutive sunt în general necesare norme tranzitorii. Având în vedere schimbările semnificative datorate propunerilor de reformă ale Comisiei, este cu atât mai mult nevoie de măsuri tranzitorii, în special în ceea ce privește continuarea angajamentelor multianuale asumate în perioada de programare actuală și în cele anterioare. Regulamentul (UE) nr. 1308/2013 privind OCP unică stabilește norme pentru organizarea comună a piețelor agricole, inclusiv scheme de ajutoare pentru anumite sectoare. El stabilește parametrii pentru intervenția pe piețele agricole și pentru furnizarea de sprijin specific sectorului. Pentru a se asigura coerența, majoritatea intervențiilor din cadrul noii PAC vor face parte din câte un singur plan strategic de sprijin PAC pentru fiecare stat membru, incluzând mai multe intervenții sectoriale care au fost stabilite anterior în Regulamentul (UE) nr. 1308/2013. În temeiul normelor actuale, diferitele programe sectoriale urmează calendare diferite. Pentru a se asigura coerența, continuitatea și o tranziție fără probleme între schemele de ajutoare în temeiul Regulamentului (UE) nr. 1308/2013 și tipurile sectoriale de intervenții în temeiul noii PAC, este necesar să se stabilească norme privind durata fiecăreia dintre aceste scheme de ajutoare în raport cu începerea aplicării planurilor strategice PAC ale statelor membre. Pentru schemele de ajutoare din sectorul fructelor și legumelor și din sectorul uleiului de măsline și al măslinelor de masă, este necesar să se reglementeze continuarea și modificarea programelor operaționale și a programelor de lucru. •Coerența cu dispozițiile existente în domeniul de politică Modificările propuse sunt în concordanță cu Regulamentele (UE) nr. 1305/2013, 1307/2013 și 1308/2013 existente și, prin urmare, propunerea este în concordanță cu dispozițiile de politică existente ale PAC. •Coerența cu alte politici ale Uniunii Modificările propuse sunt în concordanță cu propunerea de regulament de stabilire a cadrului financiar multianual pentru perioada 2021-2027 (CFM) și cu propunerea de regulament privind dispozițiile comune (RDC).

2.TEMEIUL JURIDIC, SUBSIDIARITATEA ȘI PROPORȚIONALITATEA •Temeiul juridic Articolul 43 alineatul (2) și articolul 349 din Tratatul privind funcționarea Uniunii Europene (TFUE). •Subsidiaritate (în cazul competenței neexclusive) TFUE prevede partajarea competenței în domeniul agriculturii între Uniune și statele membre. Uniunea își exercită competența prin adoptarea unor acte legislative diverse, definind și punând astfel în aplicare o politică agricolă comună a UE în conformitate cu dispozițiile de la articolele 38-44 din Tratatul privind funcționarea Uniunii Europene. Scopul prezentei propuneri este să acopere perioada până la intrarea în vigoare a noii PAC, prin prelungirea cadrului juridic actual, și să asigure o tranziție fără probleme de la actuala perioadă PAC la următoarea perioadă PAC. Aceste obiective pot fi atinse numai printr-o modificare a Regulamentelor (UE) nr. 1305/2013, nr. 1306/2013, nr. 1307/2013, nr. 1308/2013, nr. 228/2013 și nr. 229/2013, precum și prin stabilirea anumitor dispoziții tranzitorii. •Proporționalitate Propunerea nu implică nicio evoluție politică nouă în raport cu actele legislative pe care intenționează să le modifice și cu cadrul legislativ spre care intenționează să facă tranziția. Propunerea modifică regulamentele existente numai în măsura în care este necesar pentru îndeplinirea obiectivelor indicate mai sus. •Alegerea instrumentului Întrucât actele legislative inițiale sunt regulamente ale Parlamentului European și ale Consiliului, modificările trebuie introduse, de asemenea, sub forma unui regulament al Parlamentului European și al Consiliului, prin intermediul procedurii legislative ordinare. 3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI •Evaluări ex post/verificări ale adecvării legislației existente Nu se aplică. •Consultări cu părțile interesate Nu se aplică. •Obținerea și utilizarea expertizei Nu se aplică. •Evaluarea impactului Propunerea răspunde necesităților de ordin juridic care decurg din aplicarea tardivă a noii PAC datorată stadiului actual al discuțiilor dintre instituții în legătură cu reforma PAC. În lipsa acestui act legislativ, fermierii și alți beneficiari ai PAC riscă să nu primească sprijin în 2021. Acesta este motivul pentru care statele membre solicită Comisiei să propună un astfel de act legislativ. De asemenea, el propune ajustări tranzitorii care sunt necesare ca urmare a modificărilor semnificative datorate propunerilor de reformă ale Comisiei. În acest context, o evaluare a impactului nu este pertinentă. •Adecvarea reglementărilor și simplificarea Nu se aplică.

•Drepturi fundamentale Propunerea respectă drepturile fundamentale și este conformă cu principiile recunoscute în special de Carta drepturilor fundamentale a Uniunii Europene. 4.IMPLICAȚIILE BUGETARE Actualele Regulamente (UE) nr. 1305/2013 privind dezvoltarea rurală și (UE) nr. 1307/2013 privind plățile directe nu stabilesc alocări pentru perioada de tranziție (dincolo de anul calendaristic 2020). Prin urmare, inițiativa are un impact bugetar în sensul că adaugă alocările aferente plăților directe și dezvoltării rurale pentru perioada de tranziție relevantă, în vederea asigurării unei continuități fără probleme. Aceste alocări sunt egale cu cele din propunerea de plan PAC și sunt coerente cu propunerea Comisiei privind CFM 2021-2027. În cazul în care statele membre nu decid să își prelungească programele actuale de dezvoltare rurală, alocările FEADR pentru 2021 vor fi transferate către alocările FEADR pentru perioada 2022-2025. În mod similar, pentru perioada de tranziție, alocările cuprinse în Regulamentele (UE) nr. 1308/2013, (UE) nr. 228/2013 și (UE) nr. 229/2013 trebuie ajustate pentru a respecta cuantumurile totale aferente Fondului european de garantare agricolă (FEGA) incluse în propunerea privind CFM. Se propune menținerea pe parcursul întregii perioade de tranziție a rezervei pentru crizele agricole menționate la articolul 25 din Regulamentul (UE) nr. 1306/2013, în vederea asigurării continuității. Aceasta urmează să fie finanțată prin intermediul disciplinei financiare aplicate plăților directe. Ca urmare, nu implică nicio cheltuială suplimentară. Prezenta propunere este neutră în ceea ce privește angajamentele bugetare generale. Impactul în privința calendarului estimat pentru creditele de plată va depinde de deciziile statelor membre în legătură cu prelungirea programelor actuale de dezvoltare rurală. În mod similar, orice decizie a statelor membre de a transfera fonduri între plățile directe și dezvoltarea rurală va fi neutră din punctul de vedere al angajamentelor bugetare generale, dar ar putea avea un impact în ceea ce privește calendarul plăților, care nu poate fi însă estimat. Fișa financiară anexată la propunere conține detalii suplimentare privind implicațiile financiare ale prezentei propuneri. 5.ALTE ELEMENTE •Planuri de punere în aplicare și modalități de monitorizare, evaluare și raportare Se prelungește sistemul existent, cu planurile de punere în aplicare și cu modalitățile de monitorizare, de evaluare și de raportare inerente. •Documente explicative (pentru directive) Nu se aplică. •



Explicație detaliată a dispozițiilor specifice ale propunerii Propunerea vizează șapte regulamente: ·Regulamentul (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime (denumit în continuare: RDC) ·Regulamentul (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (denumit în continuare: (Regulamentul DR)

·Regulamentul (UE) nr. 1306/2013 al Parlamentului European și al Consiliului privind finanțarea, gestionarea și monitorizarea politicii agricole comune (denumit în continuare: Regulamentul orizontal) ·Regulamentul (UE) nr. 1307/2013 al Parlamentului European și al Consiliului de stabilire a unor norme privind plățile directe acordate fermierilor prin scheme de sprijin în cadrul politicii agricole comune (denumit în continuare: Regulamentul PD) ·Regulamentul (UE) nr. 1308/2013 al Parlamentului European și al Consiliului de instituire a unei organizări comune a piețelor produselor agricole (denumit în continuare: Regulamentul OCP) ·Regulamentul (UE) nr. 228/2013 al Parlamentului European și al Consiliului privind măsurile specifice din domeniul agriculturii în favoarea regiunilor ultraperiferice ale Uniunii și de abrogare a Regulamentului (CE) nr. 247/2006 al Consiliului ·Regulamentul (UE) nr. 229/2013 al Parlamentului European și al Consiliului privind măsurile specifice din domeniul agriculturii în favoarea insulelor mici din Marea Egee și de abrogare a Regulamentului (CE) nr. 1405/2006 al Consiliului Propunerea este împărțită în două titluri. Primul titlu cuprinde patru capitole, care includ dispoziții de prelungire a cadrului juridic actual pentru a face legătura cu perioada suplimentară până la intrarea în vigoare a planului PAC, precum și dispoziții tranzitorii specifice pentru a asigura o tranziție fără probleme de la actuala perioadă PAC la următoarea. Al doilea titlu include în principal dispoziții de prelungire a cadrului juridic actual. Titlul I stabilește noi dispoziții de sine stătătoare. Titlul II modifică dispoziții existente. Regulamentul (UE) nr. 1303/2013 (RDC) Este necesar ca Regulamentul (UE) nr. 1303/2013, care stabilește norme comune pentru mai multe fonduri, inclusiv Fondul european agricol pentru dezvoltare rurală (FEADR), să se aplice în continuare programelor sprijinite de FEADR pentru perioada de programare 2014-2020, precum și programelor sprijinite de FEADR pe care statele membre decid să le prelungească pe perioada de tranziție. În această privință, anumite termene de reglementare trebuie adaptate pentru a acoperi perioada de tranziție. Regulamentul (UE) nr. 1305/2013 Modificările propuse în ceea ce privește Regulamentul (UE) nr. 1305/2013 se referă la prelungirea opțională cu un an a perioadei de programare actuale, 2014-2020. Ele includ cuantumurile relevante ale sprijinului acordat de Uniune pentru perioada prelungită de după 2020, în conformitate cu propunerea Comisiei privind CFM 2021-2027. De asemenea, această propunere asigură faptul că angajamentele multianuale din perioada de programare actuală (articolele 28, 29 și 33) pot fi continuate în noua perioadă de programare. Statele membre vor trebui să stabilească o perioadă mai scurtă pentru noile angajamente. În plus, această propunere asigură finanțarea în continuare a angajamentelor bazate pe norme actuale, precum și pe norme anterioare, prin pachetele financiare ale FEADR pentru perioada următoare. Regulamentul (UE) nr. 1306/2013 Principala modificare se referă la rezerva pentru crizele agricole menționată la articolul 25 din Regulamentul (UE) nr. 1306/2013, care se propune a fi menținută pe parcursul întregii perioade de tranziție, în vederea asigurării continuității. Această propunere abordează, de asemenea, anumite termene de reglementare care trebuie adaptate pentru a acoperi perioada de tranziție. Regulamentul (UE) nr. 1307/2013 Regulamentul include în prezent plafoane naționale și nete pentru plățile directe până în anul calendaristic 2020. Prin urmare, ar trebui adăugate plafoane pentru anul calendaristic 2021, iar cuantumurile de referință aferente plății specifice pentru cultura de bumbac pentru anul calendaristic 2021 ar trebui de asemenea adaptate. În plus, propunerea urmărește să soluționeze erorile comise de statele membre în alocarea drepturilor la plată, atât în ceea ce privește numărul, cât și valoarea drepturilor la plată. În interesul securității juridice, drepturile la plată ar trebui să fie regularizate începând din 2021. Propunerea include posibilitatea ca statele membre să continue transferul de fonduri dintre piloni după anul calendaristic 2020. De asemenea, ea face explicită opțiunea ca statele membre să continue procesul de convergență internă după 2019. Ea prevede o prelungire a SAPS în perioada de tranziție.

Regulamentul (UE) nr. 1308/2013 Modificările propuse în ceea ce privește Regulamentul (UE) nr. 1308/2013 ajustează cuantumurile sprijinului acordat de Uniune schemelor de ajutoare specifice pentru perioada de tranziție, în conformitate cu propunerea Comisiei privind CFM 2021-2027. De asemenea, ele stabilesc norme privind durata fiecăreia dintre aceste scheme de ajutoare în raport cu începerea aplicării viitoarelor planuri strategice PAC ale statelor membre și, pentru schemele de ajutoare din anumite sectoare, norme privind continuarea și modificarea programelor operaționale și a programelor de lucru. Regulamentul (UE) nr. 228/2013 Modificările propuse în ceea ce privește Regulamentul (UE) nr. 228/2013 se referă la cuantumurile relevante ale sprijinului din partea Uniunii disponibil pentru măsuri specifice pentru perioada de tranziție în conformitate cu CFM 2021-2027. Regulamentul (UE) nr. 229/2013 Modificările propuse în ceea ce privește Regulamentul (UE) nr. 229/2013 se referă la cuantumurile relevante ale sprijinului din partea Uniunii disponibil pentru măsuri specifice pentru perioada de tranziție în conformitate cu CFM 2021-2027. 2019/0254 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de stabilire a anumitor dispoziții tranzitorii privind sprijinul acordat din Fondul european agricol pentru dezvoltare rurală (FEADR) și din Fondul european de garantare agricolă (FEGA) în anul 2021, de modificare a Regulamentelor (UE) nr. 228/2013, (UE) nr. 229/2013 și (UE) nr. 1308/2013 în ceea ce privește resursele și repartizarea acestora pentru anul 2021 și de modificare a Regulamentelor (UE) nr. 1305/2013, (UE) nr. 1306/2013 și (UE) nr. 1307/2013 în ceea ce privește resursele aferente și aplicarea regulamentelor respective în anul 2021 PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (2) și articolul 349, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European, având în vedere avizul Comitetului Regiunilor, având în vedere avizul Curții de Conturi, hotărând în conformitate cu procedura legislativă ordinară, întrucât:

(1)Propunerile legislative ale Comisiei privind politica agricolă comună (PAC) după 2020 au ca scop să amelioreze capacitatea de reacție a PAC la provocările actuale și viitoare, precum schimbările climatice sau reînnoirea generațiilor, continuând în același timp să sprijine fermierii din Uniune pentru crearea unui sector agricol durabil și competitiv. Respectivele propuneri sunt strâns legate de cadrul financiar multianual (CFM) al Uniunii pentru perioada 2021-2027. (2)Comisia a propus să se stabilească o legătură între PAC și obținerea de performanțe („modelul de performanță”). În temeiul noului cadru juridic, Uniunea ar urma să stabilească parametrii de bază ai politicii, cum ar fi obiectivele PAC și cerințele de bază, iar statele membre ar urma să dețină o responsabilitate mai mare în privința modului în care îndeplinesc obiectivele și ating țintele. În consecință, statele membre trebuie să întocmească planuri strategice PAC, care trebuie aprobate de Comisie și puse în aplicare de statele membre. (3)Procedura legislativă nu a fost încheiată în timp util pentru a permite statelor membre și Comisiei să pregătească toate elementele necesare în vederea aplicării noului cadru juridic și a noilor planuri strategice PAC începând de la 1 ianuarie 2021, conform propunerii inițiale a Comisiei. (4)Prin urmare, pentru a se asigura faptul că în 2021 se poate acorda sprijin fermierilor și altor beneficiari din Fondul european de garantare agricolă (FEGA) și din Fondul european agricol pentru dezvoltare rurală (FEADR), Uniunea ar trebui să acorde în continuare acest sprijin, timp de încă un an, în condițiile cadrului juridic existent, care acoperă perioada 2014-2020. Cadrul juridic actual este stabilit în special în Regulamentele (UE) nr. 1303/2013, (UE) nr. 1305/2013, (UE) nr. 1306/2013, (UE) nr. 1307/2013, (UE) nr. 1308/2013, (UE) nr. 228/2013 și (UE) nr. 229/2013 ale Parlamentului European și ale Consiliului. În plus, pentru a se facilita tranziția de la schemele de sprijin existente la noul cadru juridic care acoperă perioada ce începe la 1 ianuarie 2022, ar trebui stabilite norme de reglementare a modului în care vor fi integrate în noul cadru juridic anumite ajutoare acordate pe bază multianuală. (5)Având în vedere faptul că Uniunea ar trebui să sprijine în continuare dezvoltarea rurală în 2021, statele membre care demonstrează că sunt expuse riscului de a rămâne fără fonduri și de a nu-și putea asuma noi angajamente juridice în conformitate cu Regulamentul (UE) nr. 1305/2013 ar trebui să dispună de posibilitatea de a-și prelungi până la 31 decembrie 2021 programele de dezvoltare rurală sau anumite programe regionale de dezvoltare rurală sprijinite de FEADR și de a finanța respectivele programe prelungite din alocarea bugetară corespunzătoare pentru anul 2021. Programele prelungite ar trebui să vizeze menținerea cel puțin a aceluiași nivel general de ambiție în domeniul mediului și al climei. (6)Întrucât este posibil ca anumite state membre să dispună încă de fonduri furnizate de Uniune în anii precedenți, statele membre ar trebui să aibă, de asemenea, posibilitatea de a nu-și prelungi programele de dezvoltare rurală sau anumite programe regionale de dezvoltare rurală. Statele membre respective ar trebui să aibă posibilitatea de a transfera alocarea bugetară FEADR pentru 2021 sau partea din alocarea bugetară FEADR corespunzătoare programelor regionale de dezvoltare rurală care nu au fost prelungite către alocările financiare pentru anii 2022-2025, în conformitate cu Regulamentul (UE) nr. .../... al Consiliului [Regulamentul de stabilire a cadrului financiar multianual pentru perioada 2021-2027]. (7)Pentru a permite Comisiei să pună la dispoziție planificarea financiară necesară și ajustările corespunzătoare ale defalcărilor anuale ale sprijinului din partea Uniunii prevăzute în anexa la Regulamentul (UE) nr. 1305/2013, statele membre ar trebui să informeze Comisia, la scurt timp după intrarea în vigoare a prezentului regulament, dacă decid să își prelungească programele de dezvoltare rurală și, în cazul programelor regionale de dezvoltare rurală, pe care dintre aceste programe decid să le prelungească și, în consecință, cuantumul corespunzător al alocării bugetare pentru 2021 care nu trebuie transferat către anii următori. (8)Regulamentul (UE) nr. 1303/2013 stabilește norme comune aplicabile FEADR și altor fonduri care funcționează într-un cadru comun. Regulamentul respectiv ar trebui să se aplice în continuare programelor sprijinite de FEADR pentru perioada de programare 2014-2020, precum și programelor sprijinite de FEADR în cazul cărora statele membre decid prelungirea perioadei respective până la 31 decembrie 2021. Pentru statele membre în cauză, acordul de parteneriat întocmit pentru perioada 1 ianuarie 2014-31 decembrie 2020 în conformitate cu Regulamentul (UE) nr. 1303/2013 ar trebui utilizat în continuare ca document strategic de către statele membre și de către Comisie în legătură cu implementarea sprijinului acordat de FEADR pentru anul de programare 2021. (9)Anumite termene prevăzute în Regulamentul (UE) nr. 1303/2013 pentru rapoartele de implementare, reuniunile anuale de reexaminare, evaluările ex-post și rapoartele de sinteză, eligibilitatea cheltuielilor și dezangajarea, precum și angajamentele bugetare, sunt limitate la perioada de programare 2014-2020. Aceste termene ar trebui adaptate pentru a ține seama de durata prelungită a perioadei în care pot fi implementate programele referitoare la sprijinul din FEADR. (10)Conform Regulamentului (UE) nr. 1310/2013 al Parlamentului European și al Consiliului și Regulamentului delegat (UE) nr. 807/2014 al Comisiei, cheltuielile pentru anumite angajamente pe termen lung asumate în temeiul anumitor regulamente care au acordat sprijin pentru dezvoltare rurală înainte de Regulamentul (UE) nr. 1305/2013 ar trebui să fie suportate în continuare de FEADR în perioada de programare 2014-2020, în anumite condiții. De asemenea, cheltuielile în cauză ar trebui să fie în continuare eligibile pe durata angajamentului lor juridic respectiv, în aceleași condiții, în anul de programare 2021. Din motive de claritate și de securitate juridică, ar trebui să se clarifice și faptul că angajamentele juridice asumate în temeiul unor măsuri care corespund măsurilor din Regulamentul (UE) nr. 1305/2013 cărora li se aplică sistemul integrat de administrare și control ar trebui să facă obiectul acestui sistem integrat de administrare și control și că plățile aferente acestor angajamente juridice trebuie efectuate în perioada 1 decembrie-30 iunie a anului calendaristic următor. (11)Din motive de coerență cu celelalte fonduri reglementate de Regulamentul (UE) XXXX/XXXX [Noul RDC al Parlamentului European și al Consiliului] , FEADR ar trebui să poată sprijini dezvoltarea locală plasată sub responsabilitatea comunității care este instituită în conformitate cu noile norme prevăzute în regulamentul respectiv. (12)Atunci când au efectuat, în 2015, alocarea drepturilor la plată (sau recalcularea în cazul statelor membre care au menținut drepturile existente) în temeiul Regulamentului (UE) nr. 1307/2013, unele state membre au comis erori în ceea ce privește stabilirea numărului sau a valorii drepturilor la plată. Multe dintre aceste erori, chiar dacă s-au produs pentru un singur fermier, influențează valoarea drepturilor la plată pentru toți fermierii și pentru toți anii. Unele state membre au comis erori și după 2015, la alocarea drepturilor din rezervă (de exemplu, în calculul valorii medii). Aceste neconformități fac în mod normal obiectul unei corecții financiare până la luarea de măsuri corective de către statul membru în cauză. Având în vedere timpul scurs de la prima alocare, eforturile depuse de statele membre pentru a stabili și, acolo unde este relevant, pentru a corecta drepturile și, de asemenea, în interesul securității juridice, numărul și valoarea drepturilor la plată ar trebui considerate legale și conforme cu efect de la o anumită dată. (13)Cu toate acestea, confirmarea drepturilor la plată nu reprezintă o excepție de la responsabilitatea statelor membre în cadrul gestiunii partajate a FEGA de a asigura protejarea bugetului Uniunii de cheltuieli neconforme. Prin urmare, confirmarea cu începere de la 1 ianuarie 2021 a drepturilor la plată alocate fermierilor înainte de 1 ianuarie 2020 nu ar trebui să aducă atingere competenței Comisiei de a lua deciziile menționate la articolul 52 din Regulamentul (UE) nr. 1306/2013 în legătură cu plățile neconforme acordate pentru orice an calendaristic până în 2020, inclusiv cele rezultate din erori privind numărul sau valoarea respectivelor drepturi la plată. (14)Având în vedere faptul că planurile strategice PAC care trebuie întocmite de statele membre în conformitate cu noul cadru juridic urmează să fie aplicabile de la 1 ianuarie 2022, ar trebui stabilite norme tranzitorii care să reglementeze tranziția de la schemele de sprijin existente la noul cadru juridic, în special la Regulamentul (UE) .../... al Parlamentului European și al Consiliului [Regulamentul privind planurile strategice PAC]. (15)Anumite cheltuieli pentru anumite angajamente pe termen lung asumate în temeiul regulamentelor care au acordat sprijin pentru dezvoltare rurală înainte de Regulamentul (UE) nr. 1305/2013 erau încă eligibile în perioada de programare 2014-2020. Cu excepția cazurilor în care durata acestor angajamente pe termen lung s-a încheiat, aceste cheltuieli ar trebui să fie în continuare eligibile în perioada acoperită de planul strategic PAC, pe durata angajamentelor juridice respective care fac obiectul ratei contribuției aplicabile în perioada respectivă și cu condiția să fie incluse în planul strategic PAC, iar cheltuielile să fie plătite în conformitate cu Regulamentul (UE) [HzR]. Același lucru ar trebui să se aplice și anumitor angajamente pe termen lung care au fost asumate în temeiul Regulamentului (UE) nr. 1305/2013 sau al Regulamentului (UE) nr. 1303/2013. În acest context, ar trebui să se clarifice faptul că angajamentele juridice asumate în temeiul unor măsuri care corespund tipurilor de intervenții bazate pe suprafață și pe animale stabilite în planul strategic PAC ar trebui să facă obiectul sistemului integrat de administrare și control și că plățile aferente acestor angajamente juridice trebuie efectuate în perioada 1 decembrie-30 iunie a anului calendaristic următor. (16)Regulamentul (UE) nr. 1308/2013 stabilește norme de organizare comună a piețelor agricole și prevede anumite scheme de ajutoare la articolele 29-60. Schemele de ajutoare respective ar trebui să fie integrate în viitoarele planuri strategice PAC ale statelor membre, ca intervenții sectoriale menționate la articolul 39 literele (a)-(e) din Regulamentul (UE) .../... [Regulamentul privind planurile strategice PAC]. Pentru a se asigura coerența, continuitatea și o tranziție fără probleme între schemele de ajutoare respective din Regulamentul (UE) nr. 1308/2013 și tipurile sectoriale de intervenții din Regulamentul (UE) .../... [Regulamentul privind planurile strategice PAC], este necesar să se stabilească norme privind durata fiecăreia dintre aceste scheme de ajutoare în raport cu data la care începe aplicarea viitoarelor planuri strategice PAC ale statelor membre. (17)În ceea ce privește schema de ajutoare din sectorul uleiului de măsline și al măslinelor de masă, programele de lucru existente întocmite pentru perioada 1 aprilie 2018-31 martie 2021 ar trebui prelungite până la 31 decembrie 2021. În cazul schemelor de ajutoare din sectorul fructelor și legumelor ar trebui stabilite norme privind modificarea sau înlocuirea programelor operaționale. (18)Pentru a se asigura continuitatea în ceea ce privește schemele de ajutoare din sectorul vitivinicol și din sectorul apicol, trebuie stabilite norme care să permită ca aceste scheme de ajutoare să fie implementate în continuare până la sfârșitul perioadelor de programare respective. Prin urmare, anumite dispoziții ale Regulamentului (UE) nr. 1306/2013 ar trebui să se aplice în continuare în această perioadă în ceea ce privește cheltuielile suportate și plățile efectuate pentru operațiuni implementate în temeiul Regulamentului (UE) nr. 1308/2013 după 31 decembrie 2021 și până la sfârșitul respectivelor scheme de ajutoare. (19)Pentru a se limita o reportare semnificativă a angajamentelor din actuala perioadă de programare pentru dezvoltare rurală către planurile strategice PAC, durata noilor angajamente multianuale în ceea ce privește agromediul și clima, agricultura ecologică și silvomediul ar trebui limitată la o perioadă de maximum trei ani. Prelungirea angajamentelor existente ar trebui limitată la un an. (20)FEADR ar trebui să poată sprijini dezvoltarea locală plasată sub responsabilitatea comunității care este instituită în conformitate cu noile norme prevăzute de Regulamentul (UE) XXXX/XXXX [noul RDC]. Cu toate acestea, pentru a se evita existența unor fonduri necheltuite pentru dezvoltarea locală plasată sub responsabilitatea comunității în anul de programare 2021, statele membre care decid să își prelungească programele de dezvoltare rurală până la 31 decembrie 2021 și care utilizează, de asemenea, posibilitatea de a transfera cuantumuri de la plățile directe la dezvoltarea rurală ar trebui să poată aplica alocarea minimă de 5 % pentru dezvoltarea locală plasată sub responsabilitatea comunității numai în ceea ce privește contribuția FEADR la dezvoltarea rurală prelungită până la 31 decembrie 2021, calculată înainte de efectuarea transferului cuantumurilor de la plățile directe.

(21)Pentru a se asigura continuitatea în perioada de tranziție, rezerva pentru situațiile de criză din sectorul agricol ar trebui menținută în 2021 și ar trebui inclus și cuantumul relevant al rezervei pentru 2021. (22)În ceea ce privește acordurile de prefinanțare din FEADR, ar trebui clarificat faptul că, în cazul în care statele membre decid să prelungească perioada 2014-2020 până la 31 decembrie 2021, aceasta nu ar trebui să conducă la acordarea niciunei prefinanțări suplimentare pentru programele în cauză. (23)Articolul 11 din Regulamentul (UE) nr. 1307/2013 prevede în prezent doar o obligație de notificare pentru statele membre în ceea ce privește deciziile lor și produsul estimat legat de reducerea părții din cuantumul plăților directe care urmează să fie acordată unui agricultor pentru un anumit an calendaristic și care depășește 150 000 EUR, pentru anii 2015-2020. Pentru a se asigura continuitatea sistemului existent, statele membre ar trebui, de asemenea, să își notifice deciziile și produsul estimat al reducerii pentru anul calendaristic 2021. (24)Articolul 14 din Regulamentul (UE) nr. 1307/2013 permite statelor membre să transfere fonduri între plățile directe și dezvoltarea rurală în ceea ce privește anii calendaristici 2014-2020. Pentru a se asigura faptul că statele membre își pot menține propria strategie, flexibilitatea dintre piloni ar trebui să fie disponibilă și pentru anul calendaristic 2021 (și anume exercițiul financiar 2022). (25)Pentru a se permite Comisiei să stabilească plafoanele bugetare în conformitate cu articolul 22 alineatul (1), cu articolul 36 alineatul (4), cu articolul 42 alineatul (2), cu articolul 47 alineatul (3), cu articolul 49 alineatul (2), cu articolul 51 alineatul (4) și cu articolul 53 alineatul (7) din Regulamentul (UE) nr. 1307/2013, este necesar ca statele membre să își notifice până la 1 august 2020 deciziile privind alocările financiare pentru anul 2021, pentru fiecare schemă în parte. (26)Articolul 22 alineatul (5) din Regulamentul (UE) nr. 1307/2013 prevede o ajustare liniară a valorii drepturilor în cazul unei modificări a plafonului schemei de plată de bază de la un an la altul din cauza anumitor decizii luate de statele membre care afectează plafonul schemei de plată de bază. Prelungirea aplicabilității anexei II la respectivul regulament privind plafoanele naționale după anul calendaristic 2020 și eventualele modificări anuale de la acea dată ar putea avea un impact asupra plafonului schemei de plată de bază. Prin urmare, pentru ca statele membre să poată respecta obligația de egalitate a valorii drepturilor și rezervei (rezervelor) cu plafonul schemei de plată de bază prevăzut la articolul 22 alineatul (4) din regulamentul respectiv, este oportun să se prevadă o ajustare liniară în vederea adaptării la prelungirea aplicabilității anexei II sau la modificările aduse anexei II în decursul perioadei de tranziție. Mai mult, pentru a se oferi o mai mare flexibilitate statelor membre, ar fi adecvat să se permită statelor membre să adapteze valoarea drepturilor sau a rezervei, posibil cu rate de ajustare diferite. (27)În conformitate cu cadrul juridic actual, statele membre și-au notificat în 2014 deciziile până în anul calendaristic 2020, referitoare la împărțirea plafonului național anual pentru schema de plată de bază între regiuni și la eventualele modificări anuale progresive pentru perioada care face obiectul Regulamentului (UE) nr. 1307/2013. Este necesar ca statele membre să notifice aceste decizii și pentru anul calendaristic 2021. (28)Mecanismul de convergență internă reprezintă procesul de bază pentru o repartizare mai echitabilă a sprijinului direct pentru venit în rândul agricultorilor. Diferențele semnificative individuale bazate pe referințe istorice vechi sunt din ce în ce mai greu de justificat. În Regulamentul (UE) nr. 1307/2013, modelul de bază al convergenței interne constă în aplicarea de către statele membre a unei rate forfetare uniforme pentru toate drepturile la plată, la nivel național sau regional, începând din 2015. Cu toate acestea, pentru a se asigura o tranziție mai ușoară către o valoare uniformă, a fost stabilită o derogare care să permită statelor membre să diferențieze valorile drepturilor la plată prin aplicarea convergenței parțiale, denumită și „modelul tunelului”, între 2015 și 2019. Unele state membre au utilizat această derogare. Pentru a continua procesul către o repartizare mai echitabilă a plăților directe, statele membre pot converge în continuare către o medie națională sau regională după 2019, în locul unei rate forfetare uniforme sau al menținerii valorii drepturilor la nivelul lor din 2019. Ele ar trebui să își notifice în fiecare an decizia pentru anul următor. (29)Articolul 30 din Regulamentul (UE) nr. 1307/2013 prevede modificările anuale progresive ale valorii drepturilor la plată alocate din rezervă pentru a reflecta etapele anuale ale plafonului național stabilit în anexa II la regulamentul respectiv, reflectând o gestionare „multianuală” a rezervei. Aceste norme ar trebui adaptate astfel încât să reflecte posibilitatea de a modifica atât valoarea tuturor drepturilor alocate, cât și a rezervei, pentru ajustarea în funcție de o modificare a cuantumului din anexa II între doi ani. Mai mult, în unele state membre care nu au atins o rată forfetară până în 2019, convergența internă este implementată anual. Pentru anii calendaristici 2020 și 2021, în anul alocării trebuie determinată numai valoarea dreptului la plată pentru anul în curs. Valoarea unitară a drepturilor care urmează să fie alocate din rezervă într-un anumit an ar trebui calculată după o posibilă ajustare a rezervei în conformitate cu articolul 22 alineatul (5) din respectivul regulament. În orice an ulterior, valoarea drepturilor la plată alocate din rezervă ar trebui adaptată în conformitate cu articolul 22 alineatul (5) menționat. (30)Articolul 36 din Regulamentul (UE) nr. 1307/2013 prevede aplicarea schemei de plată unică pe suprafață (SAPS) până la 31 decembrie 2020. Regulamentul (UE) .../... privind planurile strategice PAC [Regulamentul privind planurile strategice PAC] permite statelor membre să implementeze un sprijin pentru venitul de bază folosind aceleași modalități, și anume fără alocarea drepturilor la plată pe baza referințelor istorice. Prin urmare, este oportun să se permită prelungirea SAPS în 2021. (31)Din motive de securitate juridică, ar trebui să se clarifice faptul că articolele 41 și 42 din Regulamentul (UE) nr. 1307/2013 permit statelor membre să își reexamineze anual deciziile privind plata redistributivă. (32)Prin urmare, Regulamentele (UE) nr. 1305/2013, (UE) nr. 1306/2013, (UE) nr. 1307/2013, (UE) nr. 1308/2013, (UE) nr. 228/2013 și (UE) nr. 229/2013 ar trebui modificate în consecință. (33)În ceea ce privește clarificarea referitoare la convergența începând din anul 2020, articolul 10 punctul 6 ar trebui să se aplice retroactiv de la 1 ianuarie 2020. (34)În plus, modificările aduse Regulamentelor (UE) nr. 228/2013 și (UE) nr. 229/2013 ar trebui să se aplice de la 1 ianuarie 2021, în conformitate cu Regulamentul (UE) .../... [Regulamentul de stabilire a cadrului financiar multianual pentru perioada 2021-2027], ADOPTĂ PREZENTUL REGULAMENT: Titlul I

Dispoziții tranzitorii Capitolul I

Aplicarea în continuare a Regulamentului (UE) nr. 1303/2013 pentru anul de programare 2021 și prelungirea anumitor perioade în temeiul Regulamentelor (UE) nr. 1303/2013 și (UE) nr. 1310/2013 Articolul 1 Prelungirea perioadei pentru programele sprijinite de FEADR 1.Pentru programele sprijinite de Fondul european agricol pentru dezvoltare rurală (FEADR), statele membre care, din cauza lipsei resurselor financiare, sunt expuse riscului de nu-și putea asuma noi angajamente juridice în conformitate cu Regulamentul (UE) nr. 1305/2013 pot prelungi perioada stabilită la articolul 26 alineatul (1) din Regulamentul (UE) nr. 1303/2013 până la 31 decembrie 2021.

Statele membre care decid să utilizeze posibilitatea prevăzută la primul paragraf notifică Comisiei decizia lor în termen de 10 zile de la intrarea în vigoare a prezentului regulament. În cazul în care statele membre au prezentat un set de programe regionale în conformitate cu articolul 6 din Regulamentul (UE) nr. 1305/2013, notificarea respectivă conține, de asemenea, informații privind programele regionale care urmează să fie prelungite și alocarea bugetară corespunzătoare în cadrul defalcării anuale pentru anul 2021, astfel cum este stabilită în anexa I la Regulamentul (UE) nr. 1305/2013. În cazul în care Comisia consideră că nu este justificată o prelungire a perioadei în temeiul primului paragraf, ea informează statul membru în acest sens în termen de șase săptămâni de la primirea notificării menționate la al doilea paragraf. Notificarea menționată la al doilea paragraf nu aduce atingere necesității de a depune o cerere de modificare a unui program de dezvoltare rurală pentru anul 2021, astfel cum se menționează la articolul 11 alineatul (1) litera (a) din Regulamentul (UE) nr. 1305/2013. Această modificare urmărește să mențină cel puțin același nivel general al cheltuielilor FEADR pentru măsurile menționate la articolul 59 alineatul (6) din regulamentul respectiv. 2.Pentru statele membre care decid să nu utilizeze posibilitatea prevăzută la alineatul (1) din prezentul articol, în cazul alocării neutilizate pentru anul 2021, astfel cum este stabilită în anexa I la Regulamentul (UE) nr. 1305/2013, se aplică articolul [8] din Regulamentul (UE) .../... [Regulamentul de stabilire a cadrului financiar multianual pentru perioada 2021-2027]. În cazul în care un stat membru decide să utilizeze posibilitatea prevăzută la alineatul (1) numai în ceea ce privește anumite programe regionale, alocarea menționată la primul paragraf de la prezentul alineat este cuantumul stabilit pentru statul membru respectiv pentru 2021 în anexa I la Regulamentul (UE) nr. 1305/2013, minus alocările bugetare notificate în conformitate cu alineatul (2) primul paragraf pentru programele regionale care sunt prelungite. Articolul 2 Aplicarea în continuare a Regulamentului (UE) nr. 1303/2013 în ceea ce privește programele 1.Regulamentul (UE) nr. 1303/2013 se aplică în continuare programelor sprijinite de FEADR în perioada de programare 2014-2020 și programelor pentru care statele membre decid să prelungească perioada 2014-2020 în conformitate cu articolul 1 alineatul (1) din prezentul regulament. 2.În cazul programelor pentru care statele membre decid să prelungească perioada 2014-2020 în conformitate cu articolul 1 alineatul (1) din prezentul regulament, trimiterile la perioade sau la termene de la articolul 50 alineatul (1), de la articolul 51 alineatul (1), de la articolul 57 alineatul (2), de la articolul 65 alineatele (2) și (4) și de la articolul 76 primul paragraf din Regulamentul (UE) nr. 1303/2013 se prelungesc cu un an. 3.Pentru statele membre care decid să prelungească perioada 2014-2020 în conformitate cu articolul 1 alineatul (1) din prezentul regulament, acordul de parteneriat întocmit pentru perioada 1 ianuarie 2014-31 decembrie 2020 în conformitate cu Regulamentul (UE) nr. 1303/2013 este utilizat în continuare ca document strategic de către statele membre și de către Comisie în legătură cu implementarea sprijinului acordat de FEADR pentru anul 2021. 4.Data finală până la care Comisia trebuie să elaboreze un raport de sinteză în care să prezinte principalele concluzii ale evaluărilor ex-post ale FEADR stabilite la articolul 57 alineatul (4) din Regulamentul (UE) nr. 1303/2013 este 31 decembrie 2026. Articolul 3 Eligibilitatea anumitor tipuri de cheltuieli în 2021 Fără a aduce atingere articolului 65 alineatul (2) din Regulamentul (UE) nr. 1303/2013, articolului 2 alineatul (2) din prezentul regulament și articolului 38 din Regulamentul (UE) nr. 1306/2013, cheltuielile menționate la articolul 3 alineatul (1) din Regulamentul (UE) nr. 1310/2013 și la articolul 16 din Regulamentul delegat (UE) nr. 807/2014 sunt eligibile pentru o contribuție FEADR din alocarea pentru 2021 aferentă programelor sprijinite de FEADR pentru care statele membre decid să prelungească perioada 2014-2020 în conformitate cu articolul 1 alineatul (1) din prezentul regulament, sub rezerva următoarelor condiții: (a)cheltuielile în cauză sunt prevăzute în programul de dezvoltare respectiv pentru 2021; (b)se aplică rata contribuției FEADR aferentă măsurii corespunzătoare în temeiul Regulamentul (UE) nr. 1305/2013, astfel cum este stabilită în anexa I la Regulamentul (UE) nr. 1310/2013 și în anexa I la Regulamentul delegat (UE) nr. 807/2014; (c)sistemul menționat la articolul 67 alineatul (2) din Regulamentul (UE) nr. 1306/2013 se aplică angajamentelor juridice asumate în temeiul măsurilor care corespund sprijinului acordat în conformitate cu articolul 21 alineatul (1) literele (a) și (b) și cu articolele 28-31, 33, 34 și 40 din regulamentul respectiv, iar operațiunile relevante sunt identificate în mod clar și (d)plățile pentru angajamentele juridice menționate la litera (c) sunt efectuate în perioada stabilită la articolul 75 din Regulamentul (UE) nr. 1306/2013. Capitolul II

Aplicarea articolelor 25-28 din Regulamentul (UE) [noul RDC] pentru anul de programare 2021 Articolul 4

Dezvoltarea locală plasată sub responsabilitatea comunității Pentru programele sprijinite de FEADR în perioada 2014-2020 și pentru programele în cazul cărora statele membre decid să prelungească perioada 2014-2020 în conformitate cu articolul 1 alineatul (1) din prezentul regulament, FEADR poate sprijini dezvoltarea locală plasată sub responsabilitatea comunității în conformitate cu articolele 25-28 din Regulamentul (UE) [noul RDC]. Capitolul III

Drepturi la plată pentru plăți directe către fermieri Articolul 5 Drepturi la plată definitive 1.Drepturile la plată alocate fermierilor înainte de 1 ianuarie 2020 sunt considerate legale și corecte începând de la 1 ianuarie 2021. Valoarea drepturilor care trebuie considerate legale și corecte este valoarea pentru anul calendaristic 2020 valabilă la 31 decembrie 2020. Acest lucru nu aduce atingere articolelor relevante din legislația Uniunii privind valoarea drepturilor la plată pentru anii calendaristici începând cu 2021, în special articolul 22 alineatul (5) și articolul 25 alineatul (12) din Regulamentul (UE) nr. 1307/2013. 2.Alineatul (1) nu se aplică drepturilor la plată alocate fermierilor pe baza unor cereri care prezintă erori materiale, cu excepția cazurilor în care eroarea nu ar fi putut fi detectată în mod rezonabil de către fermier. 3.Alineatul (1) din prezentul articol nu aduce atingere competenței Comisiei de a adopta deciziile menționate la articolul 52 din Regulamentul (UE) nr. 1306/2013 în privința cheltuielilor suportate pentru plățile acordate pentru anii calendaristici până la 2020, inclusiv. Capitolul IV

Dispoziții tranzitorii referitoare la Regulamentele (UE) nr. 1305/2013, (UE) nr. 1306/2013 și (UE) nr. 1308/2013, precum și la implementarea planurilor strategice PAC Secțiunea 1

Dezvoltare rurală Articolul 6 Eligibilitatea anumitor tipuri de cheltuieli în perioada aferentă planurilor strategice PAC 1.Cheltuielile legate de angajamentele juridice față de beneficiari și suportate în temeiul măsurilor menționate la articolele 23, 39 și 43 din Regulamentul (CE) nr. 1698/2005 al Consiliului care primesc sprijin în temeiul Regulamentului (UE) nr. 1305/2013 sunt în continuare eligibile pentru o contribuție FEADR în perioada 2022-2027 care face obiectul planului strategic PAC, sub rezerva următoarelor condiții: (a)cheltuielile în cauză sunt prevăzute în respectivul plan strategic PAC pentru perioada 2022-2027 în conformitate cu Regulamentul (UE) [Regulamentul privind planurile PAC] și respectă Regulamentul (UE) [HzR]; (b)se aplică rata contribuției FEADR pentru intervenția corespunzătoare stabilită în planul strategic PAC în conformitate cu Regulamentul (UE) [Regulamentul privind planurile strategice PAC]. Dacă nu există nicio intervenție corespunzătoare, se aplică rata contribuției FEADR stabilită în planul strategic PAC în temeiul articolului 85 alineatul (2) litera (d) din Regulamentul (UE) [Regulamentul privind planurile strategice PAC]; (c)sistemul integrat menționat la articolul 63 alineatul (2) din Regulamentul (UE) [HzR] se aplică angajamentelor juridice asumate în temeiul măsurilor care corespund tipurilor de intervenții bazate pe suprafață și pe animale enumerate în titlul III capitolele II și IV din Regulamentul (UE) [Regulamentul privind planurile strategice PAC], iar operațiunile relevante sunt identificate în mod clar și (d)plățile pentru angajamentele juridice menționate la litera (c) sunt efectuate în perioada stabilită la articolul 42 din Regulamentul (UE) [HzR]. 2.Cheltuielile legate de angajamentele juridice față de beneficiari și suportate în temeiul măsurilor multianuale menționate la articolele 28, 29, 33 și 34 din Regulamentul (UE) nr. 1305/2013, precum și cheltuielile legate de angajamente juridice pentru o perioadă care depășește data de 1 ianuarie 2024 sau, în statele membre care au decis să prelungească perioada 2014-2020 în conformitate cu articolul 1 alineatul (1) din prezentul regulament, data de 1 ianuarie 2025, suportate în temeiul articolelor 14-18, al articolului 19 alineatul (1) literele (a) și (b), al articolului 20, al articolelor 22-27, 35, 38, 39 și 39a din Regulamentul (UE) nr. 1305/2013 și al articolului 35 din Regulamentul (UE) nr. 1303/2013, sunt eligibile pentru o contribuție FEADR în perioada 2022-2027 care face obiectul planului strategic PAC, sub rezerva următoarelor condiții: (a)cheltuielile în cauză sunt prevăzute în respectivul plan strategic PAC pentru perioada 2022-2027 în conformitate cu Regulamentul (UE) [Regulamentul privind planurile strategice PAC] și respectă Regulamentul (UE) [HzR]; (b)se aplică rata contribuției FEADR pentru intervenția corespunzătoare stabilită în planul strategic PAC în conformitate cu Regulamentul (UE) [Regulamentul privind planurile strategice PAC].

(c)sistemul integrat menționat la articolul 63 alineatul (2) din Regulamentul (UE) [HzR] se aplică angajamentelor juridice asumate în temeiul măsurilor care corespund tipurilor de intervenții bazate pe suprafață și pe animale enumerate în titlul III capitolele II și IV din Regulamentul (UE) [Regulamentul privind planurile strategice PAC], iar operațiunile relevante sunt identificate în mod clar și (d)plățile pentru angajamentele juridice menționate la litera (c) sunt efectuate în perioada stabilită la articolul 42 din Regulamentul (UE) [HzR]. Secțiunea 2

Schemele de ajutoare menționate la articolele 29-60 din Regulamentul (UE) nr. 1308/2013 Articolul 7 Prelungirea aplicării schemelor de ajutoare menționate la articolele 29-60 din Regulamentul (UE) nr. 1308/2013 și din Regulamentul (UE) nr. 1306/2013 1.Programele de lucru pentru sprijinirea sectorului uleiului de măsline și al măslinelor de masă menționate la articolul 29 din Regulamentul (UE) nr. 1308/2013, întocmite pentru perioada 1 aprilie 2018-31 martie 2021, se prelungesc și se încheie la 31 decembrie 2021. Organizațiile producătorilor recunoscute în temeiul articolului 152 din Regulamentul (UE) nr. 1308/2013, asociațiile relevante de organizații ale producătorilor recunoscute în temeiul articolului 156 din regulamentul respectiv și organizațiile interprofesionale relevante recunoscute în temeiul articolului 157 din același regulament își modifică programele de lucru pentru a ține seama de această prelungire. Programele de lucru modificate sunt notificate Comisiei până la 31 decembrie 2020. 2.O organizație recunoscută a producătorilor din sectorul fructelor și legumelor care are un program operațional menționat la articolul 33 din Regulamentul (UE) nr. 1308/2013 și aprobat de un stat membru pentru o durată care depășește data de 31 decembrie 2021 prezintă statului membru respectiv, până la 15 septembrie 2021, o cerere prin care solicită ca programul său operațional: (a)să fie modificat pentru a respecta cerințele Regulamentului (UE) [Regulamentul privind planurile strategice PAC] sau (b)să fie înlocuit cu un nou program operațional aprobat în temeiul Regulamentului (UE) [Regulamentul privind planurile strategice PAC]. În cazul în care o organizație recunoscută a producătorilor nu depune o astfel de cerere până la 15 septembrie 2021, programul său operațional aprobat în temeiul Regulamentului (UE) nr. 1308/2013 se încheie la 31 decembrie 2021. 3.Programele de sprijin în sectorul vitivinicol menționate la articolul 40 din Regulamentul (UE) nr. 1308/2013 se încheie la 15 octombrie 2023. Articolele 39-54 din Regulamentul (UE) nr. 1308/2013 se aplică în continuare după 31 decembrie 2021 în ceea ce privește cheltuielile suportate și plățile efectuate pentru operațiuni implementate în temeiul regulamentului respectiv înainte de 16 octombrie 2023 în cadrul schemei de ajutoare menționate la articolele 39-52 din același regulament. 4.Programele naționale din sectorul apiculturii menționate la articolul 55 din Regulamentul (UE) nr. 1308/2013 se încheie la 31 iulie 2022. Articolele 55, 56 și 57 din Regulamentul (UE) nr. 1308/2013 se aplică în continuare după 31 decembrie 2021 în ceea ce privește cheltuielile suportate și plățile efectuate pentru operațiuni implementate în temeiul regulamentului respectiv înainte de 1 august 2022 în cadrul schemei de ajutoare menționate la articolul 55 din același regulament. 5.Începând de la data de la care un plan strategic PAC are efecte juridice în conformitate cu articolul 106 alineatul (7) din Regulamentul (UE) .../... [Regulamentul privind planurile strategice PAC], suma plăților efectuate într-un exercițiu financiar în cadrul fiecăreia dintre schemele de ajutoare menționate la articolele 29-31 și 39-60 din Regulamentul (UE) nr. 1308/2013, precum și în cadrul fiecărui tip de intervenții sectoriale menționate la articolul 39 literele (b)-(e) din Regulamentul (UE) .../... [Regulamentul privind planurile strategice PAC] nu depășește alocările financiare stabilite pentru fiecare exercițiu financiar și pentru fiecare dintre tipurile de intervenții sectoriale menționate la articolul 39 literele (b)-(e) din Regulamentul (UE) .../... [Regulamentul privind planurile strategice PAC]. 6.În cazul schemelor de ajutoare menționate la alineatele (3) și (4) din prezentul articol, după 31 decembrie 2021 se aplică în continuare articolul 7 alineatul (3), articolele 9, 21, 43, 51, 52, 54, 59, 67, 68, 70-75, 77, 91-97, 99, 100, articolul 102 alineatul (2) și articolele 110 și 111 din Regulamentul (UE) nr. 1306/2013, precum și dispozițiile relevante ale actelor delegate și de punere în aplicare legate de aceste articole, în ceea ce privește cheltuielile suportate și plățile efectuate pentru operațiuni implementate în temeiul Regulamentului (UE) nr. 1308/2013 după acea dată și până la sfârșitul schemelor de ajutoare menționate la alineatele (3) și (4) din prezentul articol. Titlul II Modificări Articolul 8 Modificări aduse Regulamentului (UE) nr. 1305/2013 Regulamentul (UE) nr. 1305/2013 se modifică după cum urmează: (1)La articolul 28 alineatul (5) se adaugă al doilea paragraf, după cum urmează: „Pentru noile angajamente care urmează să fie asumate începând din 2021, statele membre stabilesc în programele de dezvoltare rurală o perioadă mai scurtă, între unul și trei ani. Dacă statele membre prevăd o prelungire anuală a angajamentelor după încheierea perioadei inițiale în conformitate cu primul paragraf, începând din 2021 prelungirea nu depășește un an. Începând din 2021, pentru angajamentele noi care urmează direct unui angajament îndeplinit în perioada inițială, statele membre stabilesc în programele de dezvoltare rurală o perioadă de un an.”;

(2)La articolul 29 alineatul (3) se adaugă al doilea paragraf, după cum urmează: „Pentru noile angajamente care urmează să fie asumate începând din 2021, statele membre stabilesc în programele de dezvoltare rurală o perioadă mai scurtă, între unul și trei ani. Dacă statele membre prevăd o prelungire anuală a menținerii agriculturii ecologice după încheierea perioadei inițiale în conformitate cu primul paragraf, începând din 2021 prelungirea nu depășește un an. Începând din 2021, pentru angajamentele noi referitoare la menținere care urmează direct angajamentului îndeplinit în perioada inițială, statele membre stabilesc în programele de dezvoltare rurală o perioadă de un an.”; (3)La articolul 33 alineatul (2) se adaugă al treilea paragraf, după cum urmează: „Pentru noile angajamente care urmează să fie asumate începând din 2021, statele membre stabilesc în programele de dezvoltare rurală o perioadă mai scurtă, între unul și trei ani. Dacă statele membre prevăd o reînnoire anuală a angajamentelor după încheierea perioadei inițiale în conformitate cu primul paragraf, începând din 2021 reînnoirea nu depășește un an.”; (4)La articolul 42, alineatul (1) se înlocuiește cu următorul text: „(1) Pe lângă sarcinile menționate la articolul 34 din Regulamentul (UE) nr. 1303/2013 și, acolo unde este cazul, sarcinile menționate la articolul 27 din Regulamentul (UE) [noul RDC] al Parlamentului European și al Consiliului*, grupurile de acțiune locală pot efectua sarcini suplimentare care le sunt delegate de autoritatea de management și/sau de agenția de plăți. ------- * Regulamentul (UE) [noul RDC] al Parlamentului European și al Consiliului din […] […] (JO L .....).”; (5)La articolul 44, teza introductivă se înlocuiește cu următoarea teză: „Sprijinul menționat la articolul 35 alineatul (1) litera (c) din Regulamentul (UE) nr. 1303/2013 și, acolo unde este cazul, sprijinul menționat la articolul 28 din Regulamentul (UE) [noul RDC] se acordă pentru:”; (6)Articolul 58 se modifică după cum urmează: (a)la alineatul (1) se adaugă al doilea paragraf, după cum urmează: „Fără a se aduce atingere alineatelor (5), (6) și (7), cuantumul total al sprijinului pentru dezvoltare rurală acordat de Uniune în temeiul prezentului regulament pentru perioada 1 ianuarie 2021-31 decembrie 2021 este de maximum 11 258 707 816 EUR, în prețuri curente, în conformitate cu cadrul financiar multianual pentru perioada 2021-2027.”; (b)alineatul (7) se înlocuiește cu următorul text: „(7) Pentru a se ține seama de evoluțiile referitoare la defalcarea anuală menționată la alineatul (4), inclusiv de transferurile menționate la alineatele (5) și (6) și de transferurile care rezultă din aplicarea articolului 1 din Regulamentul (UE) XXXX/XXXX al Parlamentului European și al Consiliului* [prezentul regulament], pentru a se efectua ajustări tehnice fără a modifica alocările totale sau pentru a se ține seama de orice altă modificare prevăzută de un act legislativ după adoptarea prezentului regulament, Comisia este împuternicită să adopte acte delegate în conformitate cu articolul 83 din prezentul regulament, pentru revizuirea plafoanelor stabilite în anexa I la prezentul regulament. ----- * Regulamentul (UE) [...] al Parlamentului European și al Consiliului din […] […] (JO L .....).”; (7)La articolul 59 alineatul (5) se adaugă al doilea paragraf, după cum urmează: „Atunci când statele membre se folosesc de posibilitatea prevăzută la articolul 14 alineatul (1) al șaselea paragraf din Regulamentul (UE) nr. 1307/2013, procentele prevăzute la primul paragraf de la prezentul alineat se aplică contribuției totale FEADR la programul de dezvoltare rurală, fără sprijinul suplimentar pus la dispoziție în conformitate cu articolul 14 alineatul (1) al șaselea paragraf din Regulamentul (UE) nr. 1307/2013.”; (8)La articolul 75 alineatul (1) se adaugă al doilea paragraf, după cum urmează:

„În cazul programelor pentru care un stat membru decide să prelungească perioada 2014-2020 în conformitate cu articolul 1 alineatul (1) din Regulamentul (UE) [XXXX/XXXX] [prezentul regulament], statul membru respectiv prezintă Comisiei raportul anual de implementare în temeiul primului paragraf de la prezentul alineat până la 31 decembrie 2025.”; (9)La articolul 78 se adaugă al doilea paragraf, după cum urmează: „În cazul programelor pentru care un stat membru decide să prelungească perioada 2014-2020 în conformitate cu articolul 1 alineatul (1) din Regulamentul (UE) [XXXX/XXXX] [prezentul regulament], statul membru respectiv prezintă Comisiei raportul de evaluare ex post în temeiul primului paragraf de la prezentul alineat până la 31 decembrie 2025.”; (10)Anexa I se modifică în conformitate cu anexa I la prezentul regulament.



Articolul 9 Modificări aduse Regulamentului (UE) nr. 1306/2013 Regulamentul (UE) nr. 1306/2013 se modifică după cum urmează: (1)La articolul 25 se adaugă al treilea paragraf, după cum urmează: „Pentru 2021, cuantumul rezervei este de 400 de milioane EUR (la prețurile din 2011) și este inclus la rubrica 3 din cadrul financiar multianual, astfel cum este prevăzut în anexa la Regulamentul (UE) [xxxx/xxxx] al Consiliului*[CFM]. ----- * Regulamentul (UE) [...] al Consiliului din [...] [de stabilire a cadrului financiar multianual pentru perioada 2021-2027] (JO .....).”; (2)Articolul 33 se înlocuiește cu următorul text: „Articolul 33 Angajamente bugetare În ceea ce privește angajamentele bugetare ale Uniunii pentru programele de dezvoltare rurală, se aplică articolul 76 din Regulamentul (UE) nr. 1303/2013, coroborat, acolo unde este cazul, cu articolul 2 alineatul (2) din Regulamentul (UE) [XXXX/XXXX] al Parlamentului European și al Consiliului* [prezentul regulament]. * Regulamentul (UE) [...] al Parlamentului European și al Consiliului din […] […] (JO L .....).”; (3)La articolul 35 se adaugă următorul alineat (5): „(5) În cazul programelor pentru care statele membre decid să prelungească perioada 2014-2020 în conformitate cu articolul 1 alineatul (1) din Regulamentul (UE) [XXXX/XXXX] [prezentul regulament], nu se acordă nicio prefinanțare pentru alocarea aferentă anului 2021.”; (4)La articolul 37, alineatul (1) se înlocuiește cu următorul text:

„(1) După primirea ultimului raport intermediar anual privind implementarea unui program de dezvoltare rurală, Comisia efectuează plata soldului, în funcție de disponibilitatea resurselor, pe baza planului de finanțare în vigoare, a conturilor anuale pentru ultimul an de execuție a programului de dezvoltare rurală în cauză și a deciziei de verificare aferente. Aceste conturi se prezintă Comisiei în termen de cel mult șase luni de la data finală de eligibilitate a cheltuielilor menționată la articolul 65 alineatul (2) din Regulamentul (UE) nr. 1303/2013, coroborat, acolo unde este cazul, cu articolul 2 alineatul (2) din Regulamentul (UE) [XXXX/XXXX] [prezentul regulament]. Ele acoperă cheltuielile efectuate de agenția de plăți până la ultima dată de eligibilitate a cheltuielilor.”; (5)La articolul 38, alineatul (2) se înlocuiește cu următorul text: „(2) Se dezangajează automat orice parte a angajamentelor bugetare rămasă deschisă la ultima dată de eligibilitate a cheltuielilor menționată la articolul 65 alineatul (2) din Regulamentul (UE) nr. 1303/2013, coroborat, acolo unde este cazul, cu articolul 2 alineatul (2) din Regulamentul (UE) [XXXX/XXXX] [prezentul regulament], pentru care nu a fost făcută o declarație de cheltuieli în termen de șase luni de la data respectivă.”;



Articolul 10 Modificări aduse Regulamentului (UE) nr. 1307/2013 Regulamentul (UE) nr. 1307/2013 se modifică după cum urmează: (1)La articolul 11 alineatul (6) se adaugă al patrulea paragraf, după cum urmează: „Pentru anul 2021, statele membre notifică Comisiei deciziile luate în conformitate cu prezentul articol, precum și orice produs estimat al reducerilor, până la 1 august 2020.”; (2)Articolul 14 se modifică după cum urmează: (a)la alineatul (1) se adaugă al șaptelea paragraf, după cum urmează: „Până la 1 august 2020, statele membre pot decide să pună la dispoziție, ca sprijin suplimentar finanțat din FEADR în exercițiul financiar 2022, maximum 15 % din plafoanele lor naționale anuale pentru anul calendaristic 2021 stabilite în anexa II la prezentul regulament. Ca urmare, cuantumul corespunzător nu mai este disponibil pentru acordarea de plăți directe. Această decizie este notificată Comisiei până la 1 august 2020 și stabilește procentajul ales.”; (b)la alineatul (2) se adaugă al șaptelea paragraf, după cum urmează: „Până la 1 august 2020, statele membre care nu iau decizia menționată la alineatul (1) pentru exercițiul financiar 2022 pot decide să pună la dispoziție, ca plăți directe, maximum 15 % sau, în cazul Bulgariei, Estoniei, Spaniei, Letoniei, Lituaniei, Poloniei, Portugaliei, României, Slovaciei, Finlandei și Suediei, maximum 25 % din cuantumul alocat sprijinului finanțat din FEADR în exercițiul financiar 2022 prin acte legislative ale Uniunii adoptate după adoptarea Regulamentului (UE) [xxxx/xxxx] al Consiliului* [CFM]. Ca urmare, cuantumul corespunzător nu mai este disponibil pentru sprijin finanțat din FEADR. Această decizie este notificată Comisiei până la 1 august 2020 și stabilește procentajul ales. ----- * Regulamentul (UE) [...] al Consiliului din [...] [de stabilire a cadrului financiar multianual pentru perioada 2021-2027] (JO .....).”; (3)La sfârșitul capitolului 1 se introduce următorul articol 15a: „Articolul 15a Notificări pentru anul calendaristic 2021 Pentru anul calendaristic 2021, statele membre notifică până la 1 august 2020 procentele din plafonul național anual menționate la articolul 22 alineatul (2), la articolul 42 alineatul (1), la articolul 49 alineatul (1), la articolul 51 alineatul (1) și la articolul 53 alineatul (6).”;

(4)La articolul 22 alineatul (5) se adaugă al doilea paragraf, după cum urmează: „Pentru anul calendaristic 2021, dacă plafonul stabilit pentru un stat membru în conformitate cu alineatul (1) este diferit de cel din anul precedent ca urmare a modificării cuantumului stabilit în anexa II sau ca urmare a unei decizii luate de statul membru respectiv în conformitate cu alineatul (3) din prezentul articol, cu articolul 14 alineatul (1) sau (2), cu articolul 42 alineatul (1), cu articolul 49 alineatul (1), cu articolul 51 alineatul (1) sau cu articolul 53, statul membru respectiv reduce sau majorează în mod liniar valoarea tuturor drepturilor la plată și/sau reduce sau majorează rezerva națională sau rezervele regionale pentru a asigura respectarea alineatului (4) din prezentul articol.”;



(5)La articolul 23 alineatul (6) se adaugă al patrulea paragraf, după cum urmează: „Pentru anul calendaristic 2021, statele membre care aplică alineatul (1) primul paragraf îi notifică Comisiei, până la 1 august 2020, deciziile menționate la alineatele (2) și (3).”; (6)La articolul 25 se adaugă următorul alineat (11): „(11) După aplicarea ajustării menționate la articolul 22 alineatul (5), statele membre care au făcut uz de derogarea prevăzută la alineatul (4) din prezentul articol pot decide ca valoarea unitară a drepturilor la plată deținute de fermieri la 31 decembrie 2019 care au o valoare mai mică decât valoarea unitară națională sau regională pentru anul 2020, calculată în conformitate cu al doilea paragraf de la prezentul alineat, să fie majorată până la valoarea unitară națională sau regională din anul 2020. Această majorare se calculează în următoarele condiții: (a) metoda de calcul pentru majorarea decisă de statul membru se bazează pe criterii obiective și nediscriminatorii; (b) pentru a finanța majorarea, se reduc integral sau parțial drepturile la plată în proprietate sau în arendă deținute de fermieri la 31 decembrie 2019 care au o valoare unitară mai mare decât valoarea unitară națională sau regională din anul 2020, calculată în conformitate cu al doilea paragraf. Această reducere se aplică diferenței dintre valoarea drepturilor respective și valoarea unitară națională sau regională din anul 2020. Aplicarea acestei reduceri se bazează pe criterii obiective și nediscriminatorii, care pot include stabilirea unei reduceri maxime. Valoarea unitară națională sau regională pentru anul 2020 menționată la primul paragraf se calculează împărțind plafonul național sau regional pentru schema de plată de bază stabilit pentru anul 2020 în conformitate cu articolul 22 alineatul (1) sau cu articolul 23 alineatul (2), excluzând cuantumul rezervei sau rezervelor naționale sau regionale, la numărul drepturilor la plată în proprietate sau în arendă deținute de fermieri la 31 decembrie 2019. Prin derogare de la primul paragraf, statele membre care au făcut uz de derogarea prevăzută la alineatul (4) pot decide să mențină valoarea drepturilor la plată calculată în conformitate cu alineatul respectiv, sub rezerva ajustării menționate la articolul 22 alineatul (5). Statele membre informează fermierii în timp util cu privire la valoarea drepturilor lor la plată, calculată în conformitate cu prezentul alineat.”; (7)La articolul 25 se adaugă următorul alineat (12): „(12) Pentru anul calendaristic 2021, statele membre pot decide să aplice în continuare convergența internă, prin aplicarea alineatului (11) la respectivul an.”; (8)Articolul 29 se înlocuiește cu următorul text: „Articolul 29 Notificări referitoare la valoarea drepturilor la plată și la convergență Pentru anul calendaristic 2020, statele membre își notifică deciziile menționate la articolul 25 alineatul (11) până la [OP - în termen de o lună de la data intrării în vigoare a prezentului regulament de tranziție]. Pentru anul calendaristic 2021, statele membre își notifică deciziile menționate la articolul 25 alineatul (12) până la 1 august 2020.”;





(9)La articolul 30 alineatul (8) se adaugă al patrulea paragraf, după cum urmează: „Pentru alocările din rezervă în 2021, cuantumul rezervei care trebuie exclus în conformitate cu al doilea paragraf se ajustează în conformitate cu articolul 22 alineatul (5) al doilea paragraf. Pentru alocările din rezervă în 2021, al treilea paragraf de la prezentul alineat nu se aplică.”; (10)La articolul 36 alineatul (1) se introduce al doilea paragraf, după cum urmează: „Statele membre care aplică în 2020 schema de plată unică pe suprafață continuă să facă acest lucru și după 31 decembrie 2020.”; (11)La articolul 41 alineatul (1) se adaugă al treilea paragraf, după cum urmează: „Statele membre își pot revizui decizia menționată la primul paragraf până la data de 1 august a anului care precedă anul de depunere a cererii. Ele notifică Comisiei orice astfel de decizie până la data menționată.”; (12)La articolul 42 alineatul (1) se adaugă al doilea paragraf, după cum urmează: „Statele membre își pot revizui decizia menționată la primul paragraf până la data de 1 august a anului care precedă anul de depunere a cererii. Ele notifică Comisiei orice astfel de decizie până la data menționată.”; (13)La articolul 58, alineatul (3) se înlocuiește cu următorul text: „(3) Cuantumul plății specifice culturii pe hectar de suprafață eligibilă se calculează pentru 2020 prin înmulțirea nivelurilor de productivitate prevăzute la alineatul (2) cu următoarele cuantumuri de referință: –Bulgaria: 649,45 EUR, –Grecia: 234,18 EUR, –Spania: 362,15 EUR, –Portugalia: 228,00 EUR. Cuantumul plății specifice culturii pe hectar de suprafață eligibilă se calculează pentru 2021 prin înmulțirea nivelurilor de productivitate prevăzute la alineatul (2) cu următoarele cuantumuri de referință: –Bulgaria: 624,11 EUR, –Grecia: 225,04 EUR, –Spania: 348,03 EUR, –Portugalia: 219,09 EUR.”; (14)Anexele II și III se modifică în conformitate cu anexa II la prezentul regulament.

Articolul 11 Modificări aduse Regulamentului (UE) nr. 1308/2013 Regulamentul (UE) nr. 1308/2013 se modifică după cum urmează: (1)La articolul 29, alineatul (2) se înlocuiește cu următorul text: „(2) Pentru 2020, finanțarea de către Uniune a programelor de lucru menționate la alineatul (1) este: (a) 11 098 000 EUR pentru Grecia; (b) 576 000 EUR pentru Franța; (c) 35 991 000 EUR pentru Italia. Pentru 2021, finanțarea de către Uniune a programelor de lucru menționate la alineatul (1) este: (a) 10 666 000 EUR pentru Grecia; (b) 554 000 EUR pentru Franța; (c) 34 590 000 EUR pentru Italia.”; (2)La articolul 58, alineatul (2) se înlocuiește cu următorul text: „(2) În cazul Germaniei, finanțarea de către Uniune a ajutorului acordat organizațiilor de producători menționate la alineatul (1) se ridică, pentru 2020, la 2 277 000 EUR. În cazul Germaniei, finanțarea de către Uniune a ajutorului acordat organizațiilor de producători menționate la alineatul (1) se ridică, pentru 2021, la 2 188 000 EUR.”; (3)Anexa VI se înlocuiește cu textul din anexa III la prezentul regulament. Articolul 12 Modificări aduse Regulamentului (UE) nr. 228/2013 La articolul 30 din Regulamentul (UE) nr. 228/2013, alineatele (1), (2) și (3) se înlocuiesc cu următorul text: „(1) Măsurile prevăzute de prezentul regulament constituie intervenții destinate stabilizării piețelor agricole, în sensul articolului 4 alineatul (1) litera (a) din Regulamentul (CE) nr. 1306/2013 al Parlamentului European și al Consiliului*, cu excepția măsurilor prevăzute la articolele 22 și 24 din prezentul regulament.

(2) Pentru fiecare exercițiu financiar, Uniunea finanțează măsurile prevăzute în capitolele III și IV până la o sumă anuală de: - pentru departamentele franceze de peste mări: 267 580 000 EUR; - Azore și Madeira: 102 080 000 EUR; - Insulele Canare: 257 970 000 EUR. (3) Sumele alocate pentru fiecare exercițiu financiar în vederea finanțării măsurilor prevăzute în capitolul III nu pot depăși următoarele cuantumuri: - pentru departamentele franceze de peste mări: 25 900 000 EUR; - Azore și Madeira: 20 400 000 EUR; - Insulele Canare: 69 900 000 EUR. Comisia adoptă acte de punere în aplicare pentru a stabili cerințele în conformitate cu care statele membre pot modifica alocarea resurselor stabilite în fiecare an pentru diversele produse care beneficiază de regimul de aprovizionare. Respectivele acte de punere în aplicare se adoptă în conformitate cu procedura de examinare menționată la articolul 34 alineatul (2). -- * Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).”. Articolul 13 Modificări aduse Regulamentului (UE) nr. 229/2013 La articolul 18 din Regulamentul (CEE) nr. 229/2013, alineatele (2) și (3) se înlocuiesc cu următorul text: „(2) Uniunea finanțează măsurile prevăzute în capitolele III și IV până la o valoare maximă de 23 000 000 EUR. (3) Cuantumul alocat pentru finanțarea regimului specific de aprovizionare prevăzut în capitolul III nu poate depăși valoarea de 6 830 000 EUR.” . Titlul III

Dispoziții finale Articolul 14 Intrare în vigoare și aplicare Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

Cu toate acestea, –articolul 10 punctul 6 se aplică de la 1 ianuarie 2020; –articolele 12 și 13 se aplică de la 1 ianuarie 2021. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European Pentru Consiliu Președintele Președintele



FIȘĂ FINANCIARĂ LEGISLATIVĂ 1.CADRUL PROPUNERII/INIȚIATIVEI 1.1.Titlul propunerii/inițiativei 1.2.Domeniul (domeniile) de politică vizat(e) (clusterul de programe) 1.3.Tipul propunerii/inițiativei 1.4.Motivele propunerii/inițiativei 1.5.Durata și impactul financiar 1.6.Modul (modurile) de gestiune preconizat(e) 2.MĂSURI DE GESTIUNE 2.1.Dispoziții în materie de monitorizare și de raportare 2.2.Sistemul de gestiune și de control 2.3.Măsuri de prevenire a fraudelor și a neregulilor

3.IMPACTUL FINANCIAR ESTIMAT AL PROPUNERII/INIȚIATIVEI 3.1.Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate) 3.2.Impactul estimat asupra cheltuielilor 3.2.1.Sinteza impactului estimat asupra cheltuielilor 3.2.2.Impactul estimat asupra creditelor cu caracter administrativ 3.2.3.Contribuțiile terților 3.3.Impactul estimat asupra veniturilor 1.CADRUL PROPUNERII/INIȚIATIVEI 1.1.Titlul propunerii/inițiativei A) Propunere de regulament al Parlamentului European și al Consiliului de stabilire a anumitor dispoziții tranzitorii privind sprijinul acordat din Fondul european agricol pentru dezvoltare rurală (FEADR) și din Fondul european de garantare agricolă (FEGA) în anul 2021, de modificare a Regulamentelor (UE) nr. 228/2013, (UE) nr. 229/2013 și (UE) nr. 1308/2013 în ceea ce privește resursele și repartizarea acestora pentru anul 2021 și de modificare a Regulamentelor (UE) nr. 1305/2013, (UE) nr. 1306/2013 și (UE) nr. 1307/2013 în ceea ce privește resursele aferente și aplicarea regulamentelor respective în anul 2021 B) Propunere de regulament al Parlamentului European și al Consiliului de modificare a Regulamentului (UE) nr. 1306/2013 în ceea ce privește disciplina financiară începând cu exercițiul financiar 2021 și a Regulamentului (UE) nr. 1307/2013 în ceea ce privește flexibilitatea între piloni în anul calendaristic 2020 1.2.Domeniul (domeniile) de politică vizat(e) (clusterul de programe) Clusterul de programe 8 - Agricultură și politica maritimă din rubrica 3 din cadrul financiar multianual (CFM) 2021-2027 – Resurse naturale și mediu 1.3.Obiectul propunerii/inițiativei: ◻ o acțiune nouă ◻ o acțiune nouă întreprinsă ca urmare a unui proiect-pilot/a unei acțiuni pregătitoare ⌧ prelungirea unei acțiuni existente ◻ o fuziune sau o redirecționare a uneia sau mai multor acțiuni către o altă/o nouă acțiune 1.4.Motivele propunerii/inițiativei 1.4.1.Cerința (cerințele) care trebuie îndeplinită (îndeplinite) pe termen scurt sau lung, inclusiv un calendar detaliat pentru punerea în aplicare a inițiativei

Scopul prezentei propuneri este de a asigura continuitatea anumitor elemente ale politicii agricole comune (PAC) pe parcursul unei perioade de tranziție de un an, de la perioada 2014-2020 până la aplicarea normelor referitoare la planurile strategice PAC prevăzute în propunerea Comisiei [COM(2018) 392 final]. Explicații suplimentare se găsesc în expunerea de motive a prezentelor propuneri și la punctul 1.4.1 din fișa financiară legislativă care a însoțit propunerea Comisiei pentru perioada de după 2020 [COM(2018) 392 final]. 1.4.2.Valoarea adăugată a intervenției Uniunii (aceasta poate rezulta din diferiți factori, de exemplu mai buna coordonare, securitatea juridică, o mai mare eficacitate sau complementaritate). În sensul prezentului punct, „valoarea adăugată a intervenției Uniunii” este valoarea ce rezultă din intervenția Uniunii care depășește valoarea ce ar fi fost obținută dacă ar fi acționat doar statele membre. A se vedea punctul 1.4.1 din fișa financiară legislativă la COM(2018) 392 final. 1.4.3.Învățăminte desprinse din experiențele anterioare similare N/A 1.4.4.Compatibilitatea și posibila sinergie cu alte instrumente corespunzătoare N/A 1.5.Durata și impactul financiar ⌧ durată limitată –⌧ în vigoare de la 1.1.2021 până la 31.12.2021 –⌧ impact financiar în 2021 pentru creditele de angajament (2022 pentru plățile directe) și pentru 2021 și ulterior în cazul creditelor de plată. ◻ durată nelimitată Punere în aplicare cu o perioadă de creștere în intensitate din AAAA până în AAAA, urmată de o perioadă de funcționare la capacitate maximă. 1.6.Modul (modurile) de gestiune preconizat(e) ◻ Gestiune directă asigurată de Comisie –◻ prin intermediul departamentelor sale, inclusiv al personalului din delegațiile Uniunii; –◻ prin intermediul agențiilor executive ⌧ Gestiune partajată cu statele membre ◻ Gestiune indirectă, cu delegarea sarcinilor de execuție bugetară: –◻ țărilor terțe sau organismelor pe care le-au desemnat acestea;

–◻ organizațiilor internaționale și agențiilor acestora (a se preciza); –◻ BEI și Fondului european de investiții; –◻ organismelor menționate la articolele 70 și 71 din Regulamentul financiar; –◻ organismelor de drept public; –◻ organismelor de drept privat cu misiune de serviciu public, cu condiția să prezinte garanții financiare adecvate; –◻ organismelor de drept privat dintr-un stat membru care sunt responsabile cu punerea în aplicare a unui parteneriat public-privat și care prezintă garanții financiare adecvate; –◻ persoanelor cărora li se încredințează executarea unor acțiuni specifice în cadrul PESC, în temeiul titlului V din TUE, și care sunt identificate în actul de bază relevant. –Dacă se indică mai multe moduri de gestiune, a se furniza detalii suplimentare în secțiunea „Observații”. Observații Nicio schimbare semnificativă față de situația actuală, adică cea mai mare parte a cheltuielilor aferente PAC va fi gestionată prin gestiune partajată cu statele membre. Totuși, o parte foarte mică a cheltuielilor respective va continua să fie gestionată direct de către Comisie. 2.MĂSURI DE GESTIUNE 2.1.Dispoziții în materie de monitorizare și de raportare A se preciza frecvența și condițiile aferente monitorizării și raportării. Nicio schimbare semnificativă față de legislația actuală. 2.2.Sistemul (sistemele) de gestiune și de control 2.2.1.Justificarea modului (modurilor) de gestiune, a mecanismului (mecanismelor) de punere în aplicare a finanțării, a modalităților de plată și a strategiei de control propuse Pentru a se asigura continuitatea fără probleme în cadrul tranziției spre planurile strategice PAC, prezenta propunere menține, pentru perioada necesară, modalitățile de gestionare existente, prin gestiune partajată, precum și modalitățile de plată și de control. Prin urmare, propunerea se bazează pe sistemele funcționale instituite deja de statele membre. 2.2.2.Informații privind riscurile identificate și sistemul (sistemele) de control intern instituit(e) pentru atenuarea lor Nivelurile constant mici ale indicelui de eroare înregistrate în cadrul PAC în ultimii ani arată că sistemele de gestiune și de control înființate de statele membre funcționează în mod corespunzător și asigură o garanție rezonabilă. Dispozițiile tranzitorii prevăd menținerea situației actuale în ceea ce privește sistemele de control. 2.2.3.Estimarea și justificarea raportului cost-eficacitate al controalelor (raportul dintre costurile controalelor și valoarea fondurilor aferente gestionate) și evaluarea nivelurilor preconizate ale riscurilor de eroare (la plată și la închidere)

Propunerea menține situația actuală în ceea ce privește controalele. 2.3.Măsuri de prevenire a fraudelor și a neregulilor A se preciza măsurile de prevenire și de protecție existente sau preconizate, de exemplu din strategia antifraudă. Nu sunt propuse modificări ale măsurilor existente. 3.IMPACTUL FINANCIAR ESTIMAT AL PROPUNERII/INIȚIATIVEI Cuantumurile incluse în propunerea tranzitorie sunt în concordanță cu cuantumurile propuse pentru PAC în cadrul rubricii 3 din propunerea referitoare la cadrul financiar multianual pentru perioada 2021-2027 pentru exercițiile financiare relevante în COM(2018) 322 final/2. Așadar, în ceea ce privește cheltuielile legate de piață finanțate prin FEGA, alocările în temeiul Regulamentului (UE) nr. 1308/2013 vor fi ajustate la nivelul propus pentru aceleași sectoare în propunerea referitoare la sprijinul pentru planurile strategice PAC [COM(2018) 392 final], pentru exercițiul financiar 2021. De asemenea, alocările pentru regiunile ultraperiferice și pentru insulele mici din Marea Egee, din Regulamentele (UE) nr. 228/2013 și (UE) nr. 229/2013, sunt ajustate la nivelul propus deja pentru anul 2021 [a se vedea COM(2018) 394 final]. Alocările propuse pentru plățile directe pentru anul calendaristic 2021, care sunt finanțate în exercițiul financiar 2022, sunt egale cu alocările propuse pentru tipurile de intervenții sub formă de plăți directe pentru anul calendaristic 2021 în COM(2018) 392 final. În scopul asigurării continuității dezvoltării rurale, propunerea adaugă alocări pentru 2021. Acestea sunt egale cu cuantumurile propuse pentru tipurile de intervenții pentru dezvoltare rurală pentru același an în COM(2018) 392 final. Dacă statele membre decid să nu își prelungească programele de dezvoltare rurală pentru perioada 2014-2020, alocările neutilizate pentru 2021 trebuie reprogramate în cadrul alocărilor pentru perioada 2022-2025 pentru planurile strategice PAC. Se propune menținerea, pentru perioada de tranziție, a rezervei pentru situațiile de criză din sectorul agricol, menționată la articolul 25 din Regulamentul (UE) nr. 1306/2013 ca existând în perioada 2014-2020. În general, această propunere înseamnă că, în ceea ce privește creditele de angajament, în perioada 2021-2027 propunerea nu are niciun impact financiar în plus față de cel propus și descris în fișa financiară care a însoțit propunerea Comisiei privind PAC pentru perioada de după 2020 [COM(2018) 392 final]. În ceea ce privește creditele de plată, impactul potențial estimat este explicat mai jos, dar va depinde de decizia statelor membre referitoare la prelungirea programelor de dezvoltare rurală pentru perioada 2014-2020. Implicațiile financiare prezentate mai jos reflectă schimbările estimate față de implicațiile prezentate în fișa financiară care a însoțit propunerea Comisiei privind PAC pentru perioada de după 2020 [COM(2018) 392 final].



3.1.Rubrica din cadrul financiar multianual și linia (liniile) bugetară (bugetare) de cheltuieli propusă (propuse) Rubrica din cadrul financiar multianual Linia bugetară Tip de

cheltuieli Contribuție

Rubrica 3: Resurse naturale și mediu Dif./ Nedif. din partea țărilor AELS din partea țărilor candidate din partea țărilor terțe în sensul articolului [21 alineatul (2) litera (b)] din Regulamentul financiar 3 Nedif. NU NU NU NU 3.2.Impactul estimat asupra cheltuielilor 3.2.1.Sinteza impactului estimat asupra cheltuielilor milioane EUR (cu trei zecimale) Rubrica din cadrul financiar

multianual 3 Resurse naturale și mediu

În cazul FEGA, propunerea nu are niciun impact asupra cheltuielilor totale în plus față de estimările descrise în fișa financiară care a însoțit propunerea Comisiei privind PAC pentru perioada de după 2020 [COM(2018) 392 final]. Propunerea tranzitorie, care asigură continuitatea mai multor programe de ajutoare sectoriale în temeiul Regulamentului (UE) nr. 1308/2013 (și anume, fructe și legume, ulei de măsline, apicultură, vin și hamei) până la integrarea acestor programe în planurile PAC, implică faptul că angajamentele estimate pentru tipurile de intervenții sectoriale din planurile PAC vor rămâne în afara planurilor PAC, ca cheltuieli legate de piață, pe durata perioadei de tranziție. Același lucru este valabil și pentru plățile directe, dacă angajamentele prevăzute în cadrul planurilor PAC vor rămâne în afara planurilor PAC, ca plăți directe, pe durata perioadei de tranziție. Aceste schimbări, precum și finanțarea rezervei pentru situațiile de criză propusă pentru a fi menținută în perioada de tranziție sunt neutre în ceea ce privește totalul angajamentelor din cadrul fiecărui an și pentru perioada în cauză și, prin urmare, sunt coerente cu propunerea Comisiei în ceea ce privește subplafonul FEGA pentru perioada 2021-2027. În ceea ce privește FEADR, propunerea rămâne neutră din punctul de vedere al creditelor de angajament pentru perioada în cauză. Decizia statelor membre referitoare la prelungirea programelor de dezvoltare rurală pentru perioada 2014-2020 va afecta calendarul angajamentelor, având în vedere că alocările pentru 2021 din cadrul FEADR trebuie transferate la alocările pentru perioada 2022-2025 din cadrul FEADR dacă statele membre nu solicită o prelungire. Impactul net asupra calendarului creditelor de plată nu poate fi cuantificat acum, deoarece va depinde de deciziile statelor membre, care pot fie întârzia, fie accelera execuția plăților, față de calendarul estimat în fișa financiară legislativă care a însoțit propunerea Comisiei privind PAC pentru perioada de după 2020 [COM(2018) 392 final]: se preconizează că prelungirea programelor de dezvoltare rurală pentru perioada 2014-2020 va accelera profilul de plată pentru respectivele state membre/programe, iar transferurile alocărilor neutilizate în 2021 la alocările pentru perioada 2022-2025 vor întârzia plățile. În general, creditele de plată rămân neschimbate în perioada în cauză. 2021 2022 2023 2024 2025 2026 2027 După 2027 TOTAL SUBTOTAL FEGA Angajamente (1) Plăți (2) SUBTOTAL FEADR Angajamente (3) Plăți (4) TOTAL credite pentru PAC Angajamente (5)=(1+3) Plăți (6)=(2+4)



Rubrica din cadrul financiar multianual 7 „Cheltuieli administrative” milioane EUR (cu trei zecimale) 2021 2022 2023 2024 2025 2026 2027 După 2027 TOTAL Resurse umane Alte cheltuieli administrative TOTAL credite de la RUBRICA 7 din cadrul financiar multianual (Total angajamente = Total plăți) milioane EUR (cu trei zecimale) 2021 2022 2023 2024 2025 2026 2027 După 2027 TOTAL TOTAL credite de la RUBRICILE din cadrul financiar multianual Angajamente Plăți 3.2.2.Sinteza impactului estimat asupra creditelor cu caracter administrativ –◻ Propunerea/inițiativa nu implică utilizarea de credite cu caracter administrativ –⌧ Propunerea/inițiativa implică utilizarea de credite cu caracter administrativ, conform explicațiilor de mai jos: Propunerea nu modifică impactul estimat în fișa financiară legislativă care a însoțit propunerea Comisiei pentru perioada de după 2020 [a se vedea COM(2018) 392 final]. milioane EUR (cu trei zecimale) Ani 2021 2022 2023 2024 2025 2026 2027 TOTAL RUBRICA 7

din cadrul financiar multianual Resurse umane Alte cheltuieli administrative Subtotal RUBRICA 7

din cadrul financiar multianual

În afara RUBRICII 7

din cadrul financiar multianual Resurse umane Alte cheltuieli

cu caracter administrativ Subtotal în afara RUBRICII 7 din cadrul financiar multianual TOTAL Necesarul de credite pentru resursele umane și pentru alte cheltuieli cu caracter administrativ va fi acoperit de creditele direcției generale (DG) respective care sunt deja alocate pentru gestionarea acțiunii și/sau au fost redistribuite intern în cadrul DG-ului respectiv, completate, după caz, cu resurse suplimentare care ar putea fi alocate DG-ului care gestionează acțiunea în cadrul procedurii anuale de alocare și ținând seama de constrângerile bugetare. 3.2.2.1.Necesarul de resurse umane estimat –◻ Propunerea/inițiativa nu implică utilizarea de resurse umane. –⌧ Propunerea/inițiativa implică utilizarea de resurse umane, conform explicațiilor de mai jos: Propunerea nu modifică cerințele estimate în fișa financiară legislativă care a însoțit propunerea Comisiei pentru perioada de după 2020 [a se vedea COM(2018) 392 final]. Estimări în echivalent normă întreagă Ani 2021 2022 2023 2024 2025 2026 2027 • Posturi din schema de personal (funcționari și agenți temporari) La sediu și în reprezentanțele Comisiei În delegații Cercetare • Personal extern (în echivalent normă întreagă: ENI) - AC, AL, END, INT și JPD Rubrica 7 Finanțare de la RUBRICA 7 din cadrul financiar multianual - la sediu - în delegații Finanțare din pachetul financiar al programului - la sediu - în delegații Cercetare Altele (a se preciza) TOTAL Necesarul de resurse umane va fi asigurat din efectivele de personal ale DG-ului în cauză alocate deja pentru gestionarea acțiunii și/sau redistribuite intern în cadrul DG-ului, completate, după caz, cu resurse suplimentare ce ar putea fi acordate DG-ului care gestionează acțiunea în cadrul procedurii anuale de alocare și ținând seama de constrângerile bugetare. Descrierea sarcinilor care trebuie efectuate: Funcționari și personal temporar Personal extern 3.2.3.Contribuțiile terților Propunerea/inițiativa: –⌧ nu prevede cofinanțare din partea terților –◻ prevede cofinanțare din partea terților, estimată mai jos: Credite în milioane EUR (cu trei zecimale) Ani 2021 2022 2023 2024 2025 2026 2027 TOTAL A se preciza organismul care asigură cofinanțarea TOTAL credite cofinanțate